### NN 137/2025 (7.11.2025.), Pravilnik o plombiranju i postupanju s privremeno oduzetim predmetima i lako pokvarljivim proizvodima ribarstva i akvakulture kojima je počinjen prekršaj

MINISTARSTVO POLJOPRIVREDE, ŠUMARSTVA I RIBARSTVA

2056

Na temelju članka 70. stavka 4. Zakona o morskom ribarstvu (»Narodne novine«, broj 62/2017, 130/2017 i 14/2019), članka 65. stavka 4. Zakona o slatkovodnom ribarstvu (»Narodne novine«, broj 63/2019) i članka 33. stavka 1. Zakona o akvakulturi (»Narodne novine«, broj 130/2017, 111/2018, 44/2020, 30/2023 i 14/2024), ministar poljoprivrede, šumarstva i ribarstva donosi

PRAVILNIK

O PLOMBIRANJU I POSTUPANJU S PRIVREMENO ODUZETIM PREDMETIMA I LAKO POKVARLJIVIM PROIZVODIMA RIBARSTVA I AKVAKULTURE KOJIMA JE POČINJEN PREKRŠAJ

PODRUČJE PRIMJENE

Članak 1.

Ovim Pravilnikom propisuje se:

– postupak plombiranja proizvoda ribarstva i akvakulture, ribolovnih alata i opreme, plovila, objekata te prijevoznih sredstava i/ili spremnika i drugih predmeta kojima je počinjen prekršaj;

– postupanje s privremeno oduzetim ribolovnim alatom i opremom, plovilom, te prijevoznim sredstvom, spremnikom i drugim predmetima kojima je počinjen prekršaj;

– postupanje s ribolovnim alatom i opremom koji su nađeni odbačeni, napušteni, izgubljeni ili neoznačeni u/i na moru i uz/u kopnenim ribolovnim vodama;

– postupanje s lako pokvarljivim proizvodima ribarstva i akvakulture kojima je počinjen prekršaj.

Članak 2.

Izrazi koji se koriste u ovom Pravilniku imaju rodno značenje, koriste se neutralno i odnose se jednako na muški i ženski rod.

POJMOVNIK

Članak 3.

Pojedini pojmovi u smislu ovog Pravilnika imaju sljedeća značenja:

− Neoznačeni ribolovni alat i oprema – smatra se alat i oprema ostavljena u/na moru i uz/u kopnenim vodama, a da nije označena na propisani način koji upućuje na njezinog vlasnika/korisnika

– Napušten, izgubljen ili odbačen ribolovni alat se smatra otpadnim ribolovnim alatom a nalazimo ga u/na moru i u/uz kopnene vode te je značajna prijetnja akvatičnim životinjama i njihovim staništima

– Otpadni ribolovni alat je svaki ribolovni alat koji je otpad, uključujući sve zasebne komponente, tvari i materijale koji su bili dio takvog ribolovnog alata u trenutku njegova odbacivanja ili su bili pričvršćeni na njega, među ostalim i kada je bio napušten, odbačen ili izgubljen

− Neškodljivo uništenje ribolovnog alata i opreme – je postupak trajnog onemogućavanja korištenja istog uz zbrinjavanje neškodljivo za okoliš

– Neškodljivo uništenje nusproizvoda – za potrebe ovog Pravilnika – postupak uništenja nusproizvoda spaljivanjem

– Nusproizvodi – cijeli trupovi i lešine životinja ili dijelovi životinja, ili proizvodi životinjskog podrijetla koji nisu namijenjeni prehrani ljudi

− Plomba – sredstvo namijenjeno sprečavanju neovlaštenog pristupa i manipulacija koje se nepovratno uništi trganjem

− Plombiranje – plombiranje je postupak postavljanja plombe na predmete kojima je počinjen prekršaj u svrhu onemogućavanja njihove upotrebe do okončanja postupka

– Privremeno oduzimanje znači postupak kojim nadležna tijela osiguravaju da se predmeti kojima je počinjen prekršaj ponovno ne uporabe za počinjenje prekršaja

– Privremeno oduzeti predmeti su predmeti koji su upotrijebljeni za izvršenje prekršaja, koji su stečeni prekršajem ili su nastali izvršenjem prekršaja

– Privremeno zadržavanje znači postupak kojim nadležna tijela osiguravaju da se žive životinje i proizvodi ribarstva i akvakulture ne premještaju i da se njima ne rukuje dok se ne donese odluka o njihovu odredištu; to obuhvaća skladištenje od strane subjekata u skladu s uputama i pod nadzorom nadležnih tijela.

PLOMBIRANJE

Članak 4.

(1) Inspektor ili ovlaštena osoba mogu u inspekcijskom nadzoru, nakon utvrđivanja svih odlučnih činjenica, plombirati objekte, dijelove objekta, postrojenja, pogona, opreme, uređaja, sredstva za rad, plovilo, ribolovni alat, pribor i opremu, spremnik ili druge predmete te proizvode ribarstva i akvakulture čiji promet ili korištenje više nije dozvoljeno.

(2) Mjeru o plombiranju inspektor ili ovlaštena osoba izriču u zapisnik o inspekcijskom nadzoru.

(3) Inspektor ili ovlaštene osobe ministarstva nadležnog za unutarnje poslove i Carinske uprave, u slučaju plombiranja radi otklanjanja nesukladnosti utvrđenih tijekom inspekcijskog nadzora ili privremenog zadržavanja proizvoda ribarstva ili akvakulture čiji promet ili korištenje više nije dozvoljeno, mjeru plombiranja izriče usmenim rješenjem.

(4) U slučaju da nadzirana osoba nije vlasnik nego korisnik predmeta/objekta plombiranja temeljem valjanog pravnog akta, obavijest o obavljenom plombiranju i o uklanjanju plombe, dostavlja se na znanje i vlasniku predmeta plombiranja.

(5) Za vrijeme dok je izrečena mjera plombiranja, s predmetima plombiranja smiju se obavljati samo nužne aktivnosti uz suglasnost inspektora ili ovlaštene osobe koji je proveo plombiranje.

Članak 5.

(1) Plombiranje se obavlja na najsvrhovitiji način kojim će se onemogućiti daljnje korištenje a da se prethodno ne uništi ili ošteti plomba.

(2) Za plombiranje se mogu koristiti plombe izrađene od vodootpornih i nekorozivnih materijala koje na sebi imaju utisnut najmanje serijski broj, a mogu imati utisnut i grb Republike Hrvatske i oznaku Ministarstva poljoprivrede, šumarstva i ribarstva (u daljnjem tekstu Ministarstvo). Kao plomba se može koristiti i samoljepiva traka sa podlogom bijele boje s grbom Republike Hrvatske i napisanim tekstom u plavoj boji: »RIBARSKA INSPEKCIJA«.

(3) U slučaju plombiranja obvezno, na vidnom mjestu se ističe Obavijest o plombiranju iz Priloga 1. ovog Pravilnika.

(4) Predmete plombiranja obvezno se fotografira, a fotografije se prilažu uz zapisnik o inspekcijskom nadzoru.

Članak 6.

(1) Prilikom plombiranja inspektor i ovlaštena osoba će voditi računa da se predmeti plombiranja ne oštete, te odrediti mjere, ako je potrebno, o otklanjanju bilo kakvih daljnjih mogućnosti nepovoljnog utjecaja na sigurnost rada ili okoliš.

(2) U slučaju plombiranja u svrhu privremenog zadržavanja radi izvršavanja rješenja inspektora ili ovlaštene osobe ministarstva nadležnog za unutarnje poslove i Carinske uprave, nadzirana osoba/subjekt odgovoran je za poduzimanje svih sigurnosnih mjera kako ne bi došlo do bilo kakve štete plombiranih objekata, dijelova objekata, postrojenja, pogona, opreme, uređaja, sredstva za rad, plovila, alata ili drugih predmeta te privremeno zadržanih proizvoda ribarstva i akvakulture čiji promet ili korištenje više nije dozvoljeno.

(3) Sve nastale troškove u svezi privremenog zadržavanja iz stavka 2. ovog članka snosi odgovorna stranka.

Članak 7.

(1) U slučaju hitnih mjera radi sigurnosti i zaštite okoliša ili sprječavanja nastanka štete ili radi naknadne provjere, inspektor ili ovlaštena osoba mogu nakon već izvršenog plombiranja ukloniti plombe i prema potrebi ponoviti plombiranje uz sastavljanje zapisnika.

(2) Sve navedene radnje, u odsutnosti ili spriječenosti inspektora i ovlaštene osobe koji su obavili prvotno plombiranje odradit će drugi nadležni inspektor ili ovlaštena osoba, uz obavezno sastavljanje zapisnika.

Članak 8.

(1) Nakon što inspektor ili ovlaštena osoba utvrde da su prestali propisani razlozi za izricanje mjere plombiranja, najkasnije u roku tri radna dana uklonit će službenu plombu.

(2) Ukoliko je inspektor ili ovlaštena osoba koji su proveli plombiranje spriječeni, plombu će ukloniti drugi inspektor ili ovlaštena osoba.

PRIVREMENO ODUZIMANJE OD POZNATOG VLASNIKA

Članak 9.

(1) U skladu s područjem nadležnosti inspektori i ovlaštene osobe mogu privremeno oduzeti ribolovni alat, opremu, spremnike, plovilo, odnosno, sve predmete za koje je inspektor ili ovlaštena osoba utvrdio da je njima počinjen prekršaj dok za to postoji potreba, a najkasnije do pravomoćnosti odluke o prekršaju.

(2) O privremenom oduzimanju inspektori i ovlaštene osobe dužni su sastaviti zapisnik i vlasniku oduzetih predmeta izdati potvrdu o oduzimanju iz Priloga 2. ovog Pravilnika.

(3) Zapisnik i Potvrda o privremenom oduzimanju moraju sadržavati točan opis, oznaku, vrstu predmeta i njihovu količinu.

(4) Vlasnika/korisnika privremeno oduzetih predmeta, koji su označeni sukladno posebnim propisima ili oznakom koja upućuje na njezinog vlasnika/korisnika, a koji nisu prisutni u trenutku privremenog oduzimanja, obavijestiti će se pismenim putem o istom.

(5) Nakon primitka obavijesti vlasnik/korisnik može se očitovati u roku od 5 dana od dana primitka pisane obavijesti.

PRIVREMENO ODUZIMANJE OD NEPOZNATOG VLASNIKA

Članak 10.

(1) Neoznačeni ribolovni alat i/ili oprema koji su tijekom inspekcijskog nadzora inspektor ili ovlaštene osobe pronašli u/na moru, kopnenim ribolovnim vodama ili uz njih na obali, te utvrdili da je on bez vlasništva, dužni su privremeno oduzeti.

(2) O privremenom oduzimanju inspektori i ovlaštene osobe dužni su sastaviti zapisnik o privremenom oduzimanju neoznačenih alata i opreme.

(3) Zapisnik o privremenom oduzimanju mora sadržavati točan opis, vrstu predmeta i njihovu količinu kako bi, u slučaju pronalaska vlasnika, mogli sa sigurnošću utvrditi vlasništvo privremeno oduzetih predmeta.

(4) Zapisnik o privremeno oduzetom neoznačenom ribolovnom alatu ili opremi izvjesit će se na oglasnoj ploči, e-oglasnoj ploči ili u vidu obavijesti na službenim stranicama tijela koje vodi postupak na razdoblje od 15 dana od dana uklanjanja alata/opreme.

(5) U slučaju pronalaska vlasnika privremeno oduzetog neoznačenog ribolovnog alata ili opreme piše se zapisnik o inspekcijskom nadzoru, izdaje se Potvrda o privremenom oduzimanju i pokreće postupak protiv poznatog prekršitelja.

POSTUPANJE S PRIVREMENO ODUZETIM PREDMETIMA

Članak 11.

(1) Ministarstvo osigurava prostor za skladištenje privremeno oduzetih predmeta, a u slučaju postupanja ribočuvara, privremeno oduzeti predmeti čuvaju se u prostorima ovlaštenika ribolovnog prava.

(2) Iznimno od stavka 1. ovog članka privremeno oduzeti predmeti mogu se skladištiti i u prostorima/mjestu koji odredi inspektor ili ovlaštena osoba, kod drugih pravnih ili fizičkih osoba, ako iz određenih razloga ne postoji mogućnost skladištenja na način iz stavka 1. ovog Pravilnika.

(3) U slučaju privremeno oduzetih predmeta nepoznatih vlasnika, ukoliko se ne utvrdi vlasnik/korisnik pronađenog ribolovnog alata ili opreme, po proteku roka iz članka 10. stavka 4. ovog pravilnika o načinu zbrinjavanja otpadnog ribolovnog alata i opreme odlučuje tijelo koje vodi postupak.

(4) U slučaju privremeno oduzetih predmeta poznatog vlasnika odlučuje se pravomoćnom odlukom tijela koje vodi postupak.

(5) Iznimno od stavka 3. ovog članka, u slučaju postupanja ribočuvara ovlaštenika ribolovnog prava, otpadni ribolovni alat i oprema upućuje se na neškodljivo uništenje od strane nadležnog inspektora.

(6) U slučaju upućivanja privremeno oduzetih predmeta na neškodljivo uništenje inspektor sastavlja zapisnik u kojem se minimalno navodi mjesto, količina, opis predmeta upućenih na uništenje i način uništenja.

(7) Trošak zbrinjavanja nusproizvoda snosi poznata stranka u postupku, u slučaju nepoznate stranke u postupku trošak zbrinjavanja snosi Ministarstvo.

POSTUPANJE S LAKOPOKVARLJIVIM PROIZVODIMA RIBARSTVA I AKVAKULTURE

Članak 12.

(1) Lakopokvarljivi proizvodi ribarstva i akvakulture kojima se ne može utvrditi sljedivost smatrat će se nusproizvodima i s njima postupati temeljem propisa o hrani.

(2) Inspektor i ovlaštene osobe ministarstva nadležnog za unutarnje poslove i Carinske uprave će usmenim rješenjem naložiti zbrinjavanje neškodljivim uništenjem, sa točnim popisom vrsta, količina i prezentacije nusproizvoda.

(3) Ako se radi o proizvodima koji bi mogli poslužiti kao dokaz u prekršajnom ili kaznenom postupku, inspektor i ovlaštene osobe ministarstva nadležnog za unutarnje poslove i Carinske uprave će, prije uništavanja, provesti nužne dokazne radnje koje je moguće poduzeti (fotografirati, opisati i popisati proizvode koji se upućuju na uništenje).

(4) Vrijednost proizvoda ribarstva i akvakulture koji su predmet prekršaja, utvrdit će se po prosječnoj cijeni riba i drugih morskih organizama za prethodni mjesec, iz baze podataka uprave nadležne za poslove ribarstva.

(5) Trošak zbrinjavanja nusproizvoda snosi poznata stranka u postupku, u slučaju nepoznate stranke trošak zbrinjavanja snosi Ministarstvo.

(6) Stranka je dužna, u roku od pet dana, tijelu koje vodi postupak, dostaviti potvrdu o zbrinjavanju nusproizvoda

(7) Živi proizvodi ribarstva zatečeni u prekršaju i predmet su prekršaja, moraju se bez odgađanja vratiti u more ili kopnene ribolovne vode.

(8) Vrstu, količinu i mjesto vraćanja u more ili kopnene ribolovne vode evidentirat će se zapisnikom.

Članak 13.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/25-01/1
 Urbroj: 525-12/810-25-5
 Zagreb, 28. listopada 2025.

Potpredsjednik Vlade
 i ministar
 David Vlajčić, v. r.

PRILOG 1.

REPUBLIKA HRVATSKA

...................................................................................................................

...................................................................................................................

...................................................................................................................

...................................................................................................................

KLASA: .....................................................................................................

URBROJ: ...................................................................................................

(mjesto i datum) ......................................................................................

OBAVIJEST O PLOMBIRANJU

Nadziranoj osobi ......................................................................................

...................................................................................................................

...................................................................................................................

iz ................................... na lokaciji ............................................................................................................................................................................

na temelju odredbe članka 70. stavka 2. Zakona o morskom ribarstvu (»Narodne novine«, broj 62/2017, 130/2017, 14/2019, 30/2023 i 14/2024) ili članka 65. Zakona o slatkovodnom ribarstvu (»Narodne novine«, broj 63/19) ili članka 32. Zakona o akvakulturi (»Narodne novine«, broj 130/2017, 111/2018 i 144/2020, 30/2023 i 14/2024) radi onemogućenja daljnjeg kršenja propisa plombirani su:............................................................................................................................................................................................................................................................................................................................................................................................ zbog povrede odredbe članka ........... stavka ....... Zakona ......................................................................................................

Ribarski inspektor/ovlaštena osoba će ukloniti plombu kada nadzirana osoba postupi prema Rješenju i uskladi obavljanje djelatnosti s navedenim Zakonom.

UPOZORENJE

Skidanje i povreda službenog plombe, kao i ulazak u plombiranu prostoriju, prostor i/ili sredstava za rad je kazneno djelo prema čl. 317. Kaznenog zakona (»Narodne novine«, broj 125/2011, 144/2012, 56/2015, 61/2015, 101/2017, 118/2018, 126/2019, 84/2021, 114/2022, 114/2023 i 36/2024).

Nadzirana osoba .....................................................................................

iz ...............................................................................................................

dužna je brinuti o sigurnosti plombiranih prostorija, prostora i sredstava za rad i odgovorna je u slučaju nastanka štete.

RIBARSKI INSPEKTOR/OVLAŠTENA OSOBA

PRILOG 2.

REPUBLIKA HRVATSKA

...................................................................................................................

...................................................................................................................

...................................................................................................................

KLASA: .....................................................................................................

URBROJ: ...................................................................................................

(mjesto i datum) ......................................................................................

POTVRDA
 o privremenom oduzimanju

sastavljena temeljem odredbe članka 70. stavka 2. Zakona o morskom ribarstvu (»Narodne novine«, broj 62/2017, 130/2017, 14/2019, 30/2023 i 14/2024) ili članka 65. Zakona o slatkovodnom ribarstvu (»Narodne novine«, broj 63/19)

Datum i mjesto ........................................................................................

Naziv/ime i prezime ................................................................................

Adresa .......................................................................................................

OIB/broj putovnice ili osobnog dokumenta za strane državljane

...................................................................................................................

privremeno su oduzeti sljedeći predmeti (navesti opis i količinu):

...................................................................................................................

...................................................................................................................

...................................................................................................................

Ova potvrda je sastavljena u elektronskom obliku i jedan primjerak se dostavlja osobi od koje su oduzeti predmeti u elektronskom ili papirnatom obliku.

Adresa elektroničke pošte za dostavu potvrde .......................................................................................................................................................

|  |  |  |
| --- | --- | --- |
| STRANKA |  | RIBARSKI INSPEKTOR/  OVLAŠTENA OSOBA |